Laeva külanõukogu
Laeva külanõukogu oli külanõukogu Eesti NSV-s. Laeva külanõukogu moodustati 1945 septembris Tartumaal Laeva vallas. Külanõukogu keskus asus Laeva alevikus. Seoses maakondade ja valdade likvideerimise ning maarajoonide moodustamisega arvati Laeva külanõukogu 1950 septembris Tartu rajooni koosseisu. 1954. aasta juunis Laeva külanõukogu likvideeriti ja selle territoorium liideti Kärevere külanõukoguga. 1968. aastal nimetati Kärevere külanõukogu aga ümber Laeva külanõukoguks. 1970. aasta seisuga oli külanõukogu pindala 207 km² ja elanike arv 1129. 1976. aasta detsembris Laeva külanõukogu taas likvideeriti ja selle territoorium liideti Tähtvere külanõukoguga. 1987. aasta märtsis moodustati Laeva külanõukogu uuesti ning selle koosseisu arvati 25 329 ha suurune osa Tähtvere külanõukogu territooriumist, millel asusid Kärevere, Kämara, Laeva, Siniküla, Valmaotsa ja Väänikvere küla ning Laeva katsesovhoosi ja Tartu Metsamajandi maakasutused. 11. juulist 1991 sai omavalitsusliku staatuse Laeva vald ja varasem külanõukogu lõpetas tegevuse.